Marianna Bussalai

Marianna Bussalai (Orane, 1904-1947), connota fintzas comente Mariannedda de sos bator moros, est istada un'intelletuale, iscritora e poetissa sarda, indipendentista e ativista de su Partidu Sardu de Atzione.
 Biografia 
Marianna Bussalai est nàschida in Orane in su 1904, sa prima de sas duas fìgias de Sarvadore Bussalai, chi si fiat cojuende pro sa de duas bortas, e de Antonietta Angioy. Sa mama li fiat morta in su 1909, e issa e sa sorre, Innàtzia, fiant istadas afidadas a sa tzia Gratziedda Angioy. Su babu, difatis, aiat dèpidu tramudare a Nùgoro, pro traballare a sas postas, e a pustis a Portu Turre, in ue aiat addobiadu a Peppinedda Quesada, cun sa cale si fiat cojuadu e fiat abarradu.

Marianna aiat pòdidu fàghere sas iscolas elementares ebbia, ca sa salude sua fiat divènnida mala a beru dae cando fiat minore e custu non li permitiat de tzucare cada die a Nùgoro. Non s'ischit galu cun seguresa ite problemas teniat, ma Innàtzia, sa sorre, naraiat chi fiat rùida a terra in manera mala, una die, e dae tanto aiat tentu una tzumba in petorras chi non li permitiat de respirare bene. Aiat chircadu de si sanare impreende una meighina, sa Sirolina, ma no aiat tentu sutzessu. In prus, b'at chie narat chi teniat fintzas su Morbu de Pott. Totu custas maladias li causaiant dolores articulares, frebas reumàticas e, prus che totus, una debilesa chi limitaiat totu sas atividades suas, oblighende·la a abarrare in domo.

Fintzas cun totu cussos problemas, abarrende in domoe, fatu-fatu, a letu, aiat istudiadu de autoditata, leghende testos medas de autores sardos che a Montanaru, Bustianu Satta e Giuanne Maria Angioy, italianos che a Dante Alighieri, Alessandro Manzoni, Vincenzo Monti e Ippolito Pindemonte e àteros medas de àteras limbas, dae sos filòsofos a sos pensadores polìticos, dae sos istòricos frantzesos a sos romanzieris russos de s’otighentos.

Cussa domo, cun architraves e cantariles de istile pisanu, fiat istada sa residèntzia estiva de sos pìscamos de Otzana finas a su XVI sèculu, cando sa famìlia Angioy de sa mama sua (sa matessi famìlia de Giuanne Maria Angioy) l'aiat comporada e trasformada in sa domo de famìlia. Pro Marianna Bussalai, domo sua fiat divènnida unu logu de arresonos, de addòbios segretos e de lèghidura e iscritura. Micheli Columbu, chistionende de cussu logu, at iscritu:

In paris cun sas amigas corales suas, Mariangela Maccioni e Graziella Sechi Giacobbe, chi issa matessi at definidu "amigas durches e eròicas", at connotu e tentu cuntatos pro tempus meda cun Montanaru, Bustianu Satta, Luisu Oggiano, Perdu Mastino, Dino Giacobbe, Emìliu Lussu, sos frades Melis e medas àteros intelletuales de s'època sua. Medas de sas lìteras de custos cuntatos, prus che totu intre cussas imbiadas a Montanaru e retzidas dae issu, si sunt cunservadas.

Durante su perìodu de su fascismu at agiudadu a Emìliu Lussu, cuende·lu dae sa politzia fascista in domo sua, in intro de una trapa, e a pustis at fatu atividade antifascista in paris cun sa sorre Innàtzia, divenende sa ghia de s'antifascismu oranesu. Pustis de sa gherra però, s'idea de Lussu, chi non fiat indipendentista, de fàghere intrare su Partidu Sardu de Atzione in su Partidu de Atzione italianu, fusione chi a pustis est fallida, at causadu dibatas intre issu e issa, ca imbetzes Marianna Bussalai indipendentista lu fiat e est mantènnidu sas ideas suas pro totu sa vida sua.

Est morta in su 1947, de coro pulmonare, pro neghe de s'affadigamentu cardìacu causadu dae sas dificultades respiratòrias, in su mentres chi fiat retzitende sos versos de su vangelu.

In su 2023 sa setzione de Nùgoro de s'ANS - Assemblea Natzionale Sarda, l'at dedicadu un'eventu e una cunferèntzia in su Museu Nivola de Orane.

In su 2024 sunt incumintzadas sas ripresas de su primu film dedicadu a issa, cun Gianluca Medas che a regista, chi l’at iscritu in paris cun Maria Grazia Perria, e prodùidu dae s'assòtziu Figli d’Arte Medas e dae sa domo de produtzione Terra de Punt cun su contributu de sa Fundatzione de Sardigna e su patrotzìniu de su Comunu de Orane.

 Su pensamentu polìticu 

Marianna Bussalai fiat una sardista cumbinta, chi riteniat chi s'indipendèntzia de unu pòpulu siat su primu de sos diritos suos. Custa est sa resone de sa dibata chi aiat tentu cun Emìliu Lussu, a su cale aiat rispostu cun unu "nono" forte e craru cando issu s'aiat furriadu a su Partidu de Atzione italianu, chirchende de b'annullare su Partidu Sardu in intro. Issa matessi at cusidu a manu, in su 1921, sa prima bandera de su Psd'Az, chi est divènnida su primu sìmbulu ufitziale suo. In sa matessi manera est semper istada contra a cale si siat tentativu de assimilazione e de annullamentu de sa chistione sarda in àteras, che a esèmpiu cussa "meridionalista" o àteras "internatzionalistas".  In prus a s'indipendentismu e a s'antifascismu, su pensamentu de Marianna Bussalai est istadu basadu in subra de sos valores de su sotzialismu e de religiosidade sua, ligada a sa cristianidade evangèlica (cosa chi est istada sa càusa de cuntierras fortes intre issas e su su vitzepàrracu de sa bidda sua),. Custu l'at giuta a criticare sas visiones materialìsticas e edonìstica de su mundu ligadas fintzas, fatu-fatu, a s'ala polìtica sua.

Pro sa matessi resone at criticadu sa visione "economitzìstica" de su marxismu, cunsiderende issa comente fundamentales sos valores ispirituales de s'òmine e bidende s'annullamentu de sas ineguagliàntzias non comente s'ùnicu fine, ma comente unu mèdiu pro un'idea mègius de sotziedade, chi però non podiat ignorare sos valores ispirituales.

In sustàntzia, da su chi at iscritu si podet bìdere comente su pensamentu suo non fiat fundadu in unu respinghimentu de Marx, ma in s'idea de integrare sa batalla pro su benessere materiale in una bisione de su mundu in ue su de sas ideas de ispìritu de sacrifìtziu, de dovere e de retitùdine, chi in issa si ligant in manera forte a sa religiosidade sua.

 Òperas 

Marianna Bussalai at iscritu, in sardu e in italianu, artìculos de giornale e poesias, cantos e mutetos medas, e àteras cosas galu si sunt agatadas in sos diàrios suos. Intre custas, sas bortaduras de sas poesias de Montanaru, chi issa cheriat fàghere connòschere a sos italianos, sas riflessiones suas in subra de chistione polìticas e de poesias, e fintzas su testu de unu discursu fatu dae issa in unu cungressu sardista. At collaboradu pro annos cun sas rivistas Lumen, Cordelia e Il Solco, impreende fintzas sos pseudònimos de "Fiammella di Gonari" e "Hutalabì". In sas poesias suas si podet bìdere una vena sarcàstica forte meda, resa crara fintzas dae sos gios chi faghiat cun su sambenadu de Mussolini o dae s'idea sua de mutire "Farinacci", che a su RAS fascista, unu poleddu de Orane.

 Riferimentos 

 Bibliografia 





 Ligàmenes esternos 


  (in s'ùrtima parte de sa puntada Frantziscu Casula chistionat de Marianna Bussalai)

Categoria:Sardos
Categoria:Poetes sardos
Categoria:Polìtigos